钦定古今图书集成/明伦汇编/官常典/第711卷 > 华轶
## 钦定古今图书集成/明伦汇编/官常典/第711卷 > 华轶

按《晋书》本传，“轶字彦夏，平原人，魏太尉歆之曾孙也。
祖表，太中大夫。父澹，河南尹。轶少有才气，闻于当世，
汎爱博纳，众论美之。初为博士，累迁散骑常侍。东海
王越牧兖州，引为留府长史。永嘉中，历振威将军、江
州刺史。虽逢丧乱，每崇典礼，置儒林祭酒，以弘道训。
乃下教曰：‘今大义颓替，礼典无宗，朝廷滞议，莫能攸
正，常以慨然，宜特立此官，以弘其事。军谘祭酒杜夷，
栖情元远，确然绝俗，才学精博，道行优备，其以为儒
林祭酒’。”俄被越檄使助讨诸贼。轶遣前江夏太守陶
侃为扬武将军，率兵三千屯夏口，以为声援。轶在州
甚有威惠，州之豪士，接以友道，得江表之欢心，流亡
之士，赴之如归。时天子孤危，四方瓦解，轶有匡天下
之志，每遣贡献入洛，不失臣节，谓使者曰：“若洛都道
断，可输之琅邪王，以明吾之为司马氏也。”轶自以受
洛京所遣，而为寿春所督。时洛京尚存，不能祗承元
帝教命。郡县多谏之，轶不纳，曰：“吾欲见诏书耳。”时帝
遣扬烈将军周访率众屯彭泽以备轶。访过姑孰，著
作郎干宝见而问之，访曰：“大府受命令屯彭泽，彭泽，
江州西门也。华彦夏有忧天下之诚，而不欲碌碌受
人控御。顷来纷纭，粗有嫌隙，今又无故以兵守其门，
将成其衅。吾当屯寻阳故县，既在江西，可以捍御北
方，又无嫌于相逼也。”寻洛郡不守，司空荀藩移檄，而
以帝为盟主。既而帝承制改易长史，轶又不从命。于
是遣左将军王敦、都督甘卓、周访、宋典、赵诱等讨之。
轶遣别驾陈雄屯彭泽以距敦，自为舟军，以为外援。
武昌太守冯逸次于湓口，访击逸，破之。前江州刺史
卫展不为轶所礼，心常怏怏，至是与豫章太守周广
为内应，潜军袭轶。轶众溃，奔于安城，追斩之，及其五
子，传首建邺。初，广陵高悝寓居江州，轶辟为西曹掾。
寻而轶败，悝藏匿轶二子及妻，崎岖经年。既而遇赦，
悝携之出首，帝嘉而宥之。